**Lectio Divina**

**Ir-Raba' Ħadd tal-Għid (C)**

**Ġw 10,27-30**

**“Nagħtihom il-ħajja ta’ dejjem”**

Ġesu jinsab Ġerusalemm għall-festa tal-Konsagrazzjoni tat-Tempju, festa li tfakkar il-purifikazzjoni tat-tempju li fiha kien jinqara l-kapitlu 34 tal-Profeta Eżekjel fejn juri l-fiduċja li l-poplu Lhudi għandu f’Alla li huwa l-veru ragħaj tiegħu: “Jiena nfittex il-mitlufa nreġġa’ lura l-imxerrda, ninfaxxa l-ġrieħi tal-miġrugħa, u nqawwi l-marida. Inħares is-smina u l-qawwija, u nirgħahom bil-ġustizzja” (v 16) Hawn għandna sitwazzjoni opposta fejn il-Lhud mhumiex jemmnu lil Ġesù, qed jirrifjutaw il-kelma tiegħu. U għalhekk hu jitkellem minn dawk li jilqgħu u minn dawk li ma jagħmlux parti mill-merħla tiegħu għax ma laqgħux kliemu.

Il-fidi tal-poplu Lhudi f’Alla bħala r-ragħaj tiegħu tidher wkoll fis-Salmi:

*“U ħareġ bħal nagħaġ il-poplu tiegħu, bħal merħla fid-deżert mexxihom” (78,52). “U aħna, il-poplu tiegħek u merħla tal-mergħa tiegħek” (79,13).*

**in-nagħaġ tiegħi jisimgħu leħni, u jiena nagħrafhom u huma jimxu warajja:** Id-dixxipli huma dawk li:-

**“jisimgħu”** Il-kelma tiegħu u fuq din il-kelma huma jibnu ħajjithom, dawn huma ta’ Ġesù għaliex jobdu (od audio). Isiru bħal Ġesù li jixhed għal dak li jara u jisma’ mingħand il-Missier. “Għedtilkom il-verità li smajt mingħand Missieri” (8,40). Hekk id-dixxiplu jisma’/jilqa’ l-kelma ta’ Ġesù u jimxi warajh: “iż-żewġ dixxipli semgħuh jgħid dan u marru wara Ġesù” (1,37); is-Samaritani “emmnu għax semgħuh” (4,42).

**“nagħrafhom”** Hawn mhux jitkellem minn għarfien naturali jew razzjonali, li tintebaħ min hija l-persuna, iżda minn għarfien profond tal-persuna, issir tafha. Titlob esperjenza tal-moħħ u l-qalb. *“Din hi l-ħajja ta’ dejjem, li jagħrfu lilek Alla waħdek u veru, u lil Ġesù Kristu li inti bgħatt” (17,3).*

**“Jimxu warajja”** Il-merħla timxi kollha kemm hi flimkien wara r-ragħaj, f’għaqda sħiħa jimxu wara r-ragħaj għax jisimgħu u jagħrfu l-leħen tiegħu għax għandhom esperjenza ta’ mħabbtu: *“U meta joħroġ in-nagħaġ, huwa jmur quddiemhom u n-nagħaġ jimxu warajh, għax jisimgħu leħnu” (v.4)*.Għan wieħed ilkoll wara l-Ħaruf, ix-xena tal-Apokalissi “jimxu wara l-Ħaruf kull fejn imur; huma kienu mifdija minn fost il-bnedmin, l-ewwel frott għal Alla u għall-Ħaruf” (14,4).

**U jiena nagħtihom il-ħajja ta’ dejjem; u huma ma jintilfu qatt:** Min jemmen fl-Iben il-Mibgħut tal-Missier għandu fih il-ħajja ta’ dejjem (3,16), il-ħajja Divina, ħajja li ġejja mill-għaqda tagħna ma’ Kristu: *“Issa r-rieda ta’ min bagħatni hija din: li jiena ma nitlef xejn minn dak kollu li tani, iżda li nqajmu mill-imwiet fl-aħħar jum” (6,39)*;ħajja li tirbaħ fuq il-mewt (8,51), l-għajn tal-ħajja li toħroġ mill-ilma li Kristu jisqi lil dawk li jilqgħu kelmtu bħas-Samaritana: “*L-ilma li nagħtih jien isir fih għajn tal-ilma li jwassal sal-ħajja ta’ dejjem” (4,14).*

**minn idejja ma jaħtafhomli ħadd:** ***L-id*** qed tindika l-qawwa, il-ħila u s-saħħa li hu rċieva mingħand il-Missier. Biex iħares lill-merħla tiegħu. Hu jħarishom, jiddefendihom mill-ħalliel, mill-ħażin, mil-lupu li jaħtaf u jeqred (10,10-12), ir-ragħaj li jagħti ħajtu għalihom u dakinhar il-merħla titferrex: *“Ilkoll se titħawdu, għax hu miktub: ‘Nidrob ir-Ragħaj, u n-nagħaġ jitferrxu”* (Mk 14,27). Din hija **l-ID** tal-qawwa tal-Missier li f’idejh l-iben jpoġġi lilu nnifsu “*F’idejk jien nerħi ruħi; int teħlisni, Mulej, Alla tas-sewwa”* (Salm 31, 6). Issa Kristu Rxoxt li offra ħajtu huwa ħaj u dan għamlu biex jiġbor dak li kien xterred.

**Missieri, li tahomli, hu akbar minn kulħadd, u ħadd ma jista’ jaħtafhom minn id il-Missier.** *“Dawk kollha li jagħtini Missieri jiġu għandi, u min jiġi għandi ma nkeċċihx ’il barra” (6,37)* għax *“ħadd ma jista’ jiġi għandi jekk il-Missier li bagħatni ma jiġbdux lejja; u jiena nqajmu mill-imwiet fl-aħħar jum”* (6,44) u fit-talba lill-Missier fl-aħħar ikla mad-dixxipli tiegħu jgħid*:  “Jiena għarraft ismek lill-bnedmin li inti tajtni mid-dinja. Kienu tiegħek, u inti tajthom lili, u huma ħarsu kelmtek”* (17,6). Ġesù ma jqisx lid-dixxipli, lil dawk li laqgħu kelmtu bħala xi rebħa, konkwista personali, imma dawn huma kollha tal-Missier u għalhekk huma tiegħu għax Hu u l-Missier huma ħaġa waħda. Dawn huma rigal tal-Missier. L-imħabba vera, għax hija għotja, tgħaqqad lill-persuni flimkien u għalhekk qatt ma hija xi konkwista, rebħa ta’ wieħed fuq l-ieħor.

**Jien u l-Missier aħna ħaġa waħda:** Ir-rabta profonda li hemm teżisti bejn il-Missier u l-iben hija sa minn dejjem, hija waħda eterna “Fil-bidu kien il-Verb, u l-Verb kien ma’ Alla, u l-Verb kien Alla” (1,1) għaliex kif ikompli Ġwanni fil-prologu: “*Lil Alla għadu ħadd ma rah; imma għarrafhulna l-Iben il-waħdieni ta’ Alla, li hu fi ħdan il-Missier”* (18). U għalhekk issa din l-għaqda, l-unità, l-imħabba, ir-relazzjoni se turi ruħha fid-dixxipli, f’dawk li huma tiegħu. Hawn tinsab in-novità tad-dixxipli, il-ħajja u l-għaqda Trinitarja issa minħabba il-ħajja ġdida ta’ Kristu Rxoxt, issa ġiet imħollija, mixħuta fil-ħajja ta’ dawk kollha li huma ta’ Kristu. Dan hu l-kmandament il-ġdid, din hija l-ħajja ġdida li turi l-preżenza ta’ Kristu fid-dinja tal-lum: *“Nagħtikom kmandament ġdid, li tħobbu lil xulxin. Bħalma ħabbejtkom jien, hekk ukoll ħobbu intom lil xulxin. Minn dan jagħraf kulħadd li intom dixxipli tiegħi, jiġifieri, jekk ikollkom l-imħabba bejnietkom.”* (13,34-35). Dan kollu hu dak li jagħmel minna merħla waħda taħt Ragħaj wieħed. Din hija ix-xewqa ta’ Kristu: ***“nitolbok li jkunu lkoll ħaġa waħda. Kif inti fija, Missier, u jiena fik, ħa jkunu huma wkoll ħaġa waħda fina, biex hekk id-dinja temmen li inti bgħattni. Il-glorja li int tajt lili jiena tajtha lilhom, biex ikunu ħaġa waħda bħalma aħna ħaġa waħda: jiena fihom u inti fija, biex isiru ħaġa waħda għalkollox, ħalli d-dinja tagħraf li inti bgħattni u li ħabbejt lilhom kif ħabbejt lili. Missier, irrid li dawk li tajtni jkunu huma wkoll miegħi fejn inkun jien, biex jaraw il-glorja tiegħi, il-glorja li tajtni int, għaliex int ħabbejtni sa minn qabel il-ħolqien tad-dinja.*** *(17,21-24)*

***Mit-Tagħlim ta’ Santu Wistin***

**Il-ħajja ta’ dejjem**

Il-Lhud taw importanza kbira lill-mistoqsija li għamlu lil Kristu. Fil-fatt, kieku wieġeb: ‘Jiena l-Messija’, billi huma kienu jżommu li l-Messija kien biss bin David, kienu jixluh li qed jippretendi li jieħu s-setgħa ta’ sultan. Imma iżjed importanti hu dak li hu wieġeb lilhom: lil dawk li riedu jgħaddu bħala delitt l-istqarrija tiegħu li hu bin David, hu ddikjaralhom li hu bin Alla. Kif? Isimgħu: *Weġibhom Ġesù: “Għedtilkom u intom ma temmnux. L-għemejjel li nagħmel jien f’isem Missieri jixhdu għalija. Iżda intom ma temmnux għax m’intomx min-nagħaġ tiegħi”* (Ġw 10,25-26).

Diġà fhimtu min huma n-nagħaġ: araw li tingħaddu man-nagħaġ tiegħu! In-nagħaġ huma tali skont kemm jemmnu, skont kemm jimxu wara r-ragħaj tagħhom, ma jżebilħux lil dak li fdihom, jidħlu mill-bieb, joħorġu minnu u jsibu fejn jirgħu: u huma nagħaġ għax igawdu l-ħajja ta’ dejjem. Mela għaliex lil dawk qalilhom: “M’intomx min-nagħaġ tiegħi?” Għax hu kien qed jarahom ippredestinati għall-mewt ta’ dejjem, u mhux fost dawk li hu kiseb mill-ġdid għall-ħajja ta’ dejjem bil-prezz ta’ demmu.

*In-nagħaġ tiegħi jisimgħu leħni, u jiena nagħrafhom, u huma jimxu warajja. U jiena nagħtihom il-ħajja ta’ dejjem* (Ġw 10,27-28).

Ħa nurikom liema huma dawn il-mergħat. Jekk tiftakru sewwa, hu qabel kien qal: “U jidħol u joħroġ u jsib fejn jirgħa”. Dħalna bil-fidi, noħorġu bil-mewt. Imma bl-istess mod li bih dħalna mill-bieb tal-fidi, bħala fidili noħorġu wkoll mill-ġisem: noħorġu mill-istess bieb biex insibu fejn nirgħu. Dawn il-mergħat mill-aqwa huma l-ħajja ta’ dejjem: hawn il-ħaxix qatt ma jinxef, dejjem iħaddar, dejjem mimli ħajja. Hekk jingħad dwar il-ħaxix li dejjem iħaddar: dan issibu biss f’dawk il-mergħat. Jgħid: “Nagħtihom il-ħajja ta’ dejjem”, jiġifieri, lin-nagħaġ tiegħi. Intom qed tfittxu fuqiex tixluni, għax m’intomx taħsbu ħlief fil-ħajja ta’ issa.

*U huma ma jintilfu qatt* (Ġw 10,27-28); irid jgħid: intom, imma, sa tmorru fil-mewt ta’ dejjem, għax m’intomx min-nagħaġ tiegħi. *Minn idejja ma jaħtafhomli ħadd* (Ġw 10,27-28). Issa attenti d-doppju: *Missieri, li tahomli, hu akbar minn kulħadd* (Ġw 10,29).

(Wistin, *Comment. in Ioan.*, 48,4-6)